Det vækker harme hos Ældre Sagen, der mener, at kommunerne er for dårlige til at tage hensyn til demente, når de bygger nye plejehjem. Det skriver DR Nordjylland. - Jeg tænker, at der smadderærgerligt, siger formanden for Ældre Sagen, Margrethe Kähler. To ud af tre ældre på landets plejehjem lider af demens, og derfor mener formanden for Ældre Sagen, at der burde der også være plads til de demente på det nye plejehjem. - Det er kortsigtet tænkt, for det er dem, der har svært ved at klare sig i eget hjem, siger Margrethe Kähler. Formanden mener derfor, at Fremtidens Plejehjem skulle have tænkt på de demente fra begyndelsen. Rådmanden for Aalborg Kommunes Ældre- og Handicapforvaltning, Thomas Krarup, forstår kritikken, men han mener, at kommunen gør nok for at oprette plejehjemspladser til demente. - I april åbner kommunens første plejehjem, hvor der udelukkende bor demente, og i 2017 åbner vi et nyt demenscenter i Aalborg Øst, siger han. Ældre Sagens formand, Margrethe Kähler, mener dog stadig, at der kunne have været plads til demente på Fremtidens Plejehjem, og ifølge hende er det et generelt problem, at kommunerne glemmer de demente, når de bygger nye plejehjem.

Opsummering:
Når Fremtidens Plejehjem i dag slår dørene op for beboere i Nørresundby, er der ikke plads til demente.